Minden pergető horgásznak megvannak a kedvenc műcsalijai amiket szívesen használ csukára. Vannak akik a különböző körforgókat, vagy a támolygó kanalakat és vannak akik a különböző wobblereket részesítik előnyben. Véleményem szerint ezek a csalik utánozzák a legjobban a csuka táplálékául szolgáló halakat és egyéb vízben élő vagy éppen vízbe eső táplálékokat.
Mivel többféle vízen, mélyebb és sekélyebb valamint vízi növénnyel sűrűn benőtt helyeken is megtalálhatjuk a csukákat, ezért a wobblerek között is eszerint kell válogatnunk.
A sekély részeken ahol nád, vízitöklevelek vagy éppen hínármezők vannak olyan műhalat válasszunk ami vontatás közben nem fog elakadni bennük, viszont az itt tartózkodó csukákat felingerli és támadásra készteti.
A nádfalak előtt lassan vontatott 10-15 centi hosszú és kis, rövid terelő lemezzel rendelkező vékony testű wobblerek, a beteg, gyenge és ezáltal a könnyebben megszerezhető zsákmányt igyekszenek utánozni minél élethűebben.
A csukák az ilyen helyeken a nád közelében és az esetleges kisebb nádöbölbe be várakoznak az előttük elúszó kisebb keszegfélékre.
Majd innen hirtelen rabolnak rá a számukra minél biztosabban megszerezhető zsákmányra. Tehát a wobblerek is ugyanúgy felingerelhetik a csukákat mint az élő beteg kishalak.
Előfordulhat, hogy már az első vontatás alkalmával megfogjuk a lesben álló csukát, de nem szabad feladni egy-egy ígéretes helyen a wobbler felkínálását, mert előfordulhat a gyanakvó ragadozó csak közelebb úszik a látott műcsalihoz és csak a 8-10-ik dobás alkalmával bátorodik fel annyira, hogy megtámadja a wobblerünket.
A tökleveles részeken nehéz olyan wobblert találni ami vontatás közben ne akadna el az ilyen helyeken, viszont jól tudjuk, hogy a csukák szívesen tartózkodnak itt.
A víz tetején szétterülő levelek közé dobhatjuk a terelő lemez nélküli, „plug" szerű és rángatás közben, a homorú fej kiképzés miatt hangot adó műcsalinkat. Sokan kételkednek ennek a furcsa és szokatlan wobbler fogósságában, pedig a gyakorlat mást mutat, szerencsére.
A 30-60 centis hosszú, határozott vontatás végén szinte kiugrik a vízből ez a csali és közben egy bluggyanó hangot ad.
Valószínű ez a hang és a furcsa mozgás együttesen ingerli fel a környéken tartózkodó csukákat. Nem mindennapi látvány mikor a felszínen lévő wobblert alulról elkapja egy csuka. Mellesleg megjegyzem a fekete sügerekre és a balinokra is eredménnyel próbálkozhatunk.
A benőtt akadós helyeken ha wobblerrel próbálkozunk nagy az esélye annak, hogy elveszítjük a csalit, mivel a horgok annyira beakadhatnak itt ,hogy képtelenség őket kiszabadítani a víz alatt sejtelmesen megbúvó akadókból.
Ezeknek a helyeknek a meghorgászására van egy kitűnő bokorugró wobbler. Ami első látásra furcsának tűnhet, főleg azért mert csak egy darab egyágú horog van rajta és a horog hegye fölött egy érzékeny, de rugalmas vékony lemez van beépítve , magába a csaliba.
Alapvetően süllyedő tulajdonságú ez a wobbler, és a mozgása is egy támolygó mozgás ami emelés és süllyedés közben egyaránt tapasztalható.
Tehát ez az a csali amit a legveszélyesebb és sokak által meg nem horgászott helyeken is kipróbálhatunk, anélkül, hogy az a műcsali elvesztésének ténye fent állna.
Ez lényeges és ha még a fogósságát is figyelembe vesszük valószínűleg nem fog hiányozni pergetéskor a műcsali készletünkből.
Amiatt meg ne aggódjon senki, hogy a csuka kapásakor nem tudja elnyomni a horog hegyétő a védő lemezkét, mert elég nagy erővel fogja szorítani ezt a wobblert a csuka.
A már mélyebbnek mondható 1,5-2 méteres vizekben azokat a wobblereket használjuk amiknek a terelő lemeze hosszabb.
A vontatás megkezdésekor elkezd ütemesen mozogni az egy vagy kéttestű wobblerünk és próbál minél mélyebbre törni.
Ezek a csalik úszó tulajdonságúak és ha szüneteltetjük a vontatást , mindjárt a felszín felé kezdenek emelkedni.
A víz tetején elterülő, de mélyebbről növekedő hínárak és egyéb vízi növények mellé dobva, az itt lesben álló csukákból szintén foghatunk ezekkel a műcsalikkal. Arra érdemes figyelni, hogy ha eléri a feneket mélyre törés közben a wobbler , mindig állítsuk meg a vontatást.
Majd akkor folytassuk ha már kellően felemelkedett. Gyakran követi a csuka ezeket a csalikat és miután szünetet tartunk és újra indítjuk a vontatást fog rárabolni a jól mozgó műhalra.
A nyíltabb és akadó mentes vagy éppen csak helyenként található kevés növényzet, vagy vízben álló fa, és a víz mélysége is már több méter mély, használhatjuk a süllyedő tulajdonságú 1-2 vagy akár háromrészes wobblereket.
Ezeket a műcsalikat bedobás után érdemes hagyni, hogy lassan süllyedjenek egy adott ideig és csak ezután kell elkezdenünk a vontatást.
Lényeges, ezek a műhalak szinten vontathatók, vagyis kellő süllyedés után egyenletes sebességnél nem mennek sem lentebb sem föntebb.
Így akár az akadó mentes fenékre engedett és kicsit a bottal megemelt műcsalit hosszan a fenék fölött vezethetjük.
Az ilyen helyeken sokszor egészen a fenék közelében tartózkodnak a csukák és csak figyelik melyik kishal, vagy wobbler kelt beteg , könnyebben megtámadható és megszerezhető hatást bennük. Lehet akár egy vagy többtestű is wobblerünk, érdemes megfigyelnünk a mozgását a közelünkben, valamint a mélyre törésüket és a süllyedésük sebességét.
Ha ezeket megtapasztaltuk már könnyebben kiválaszthatjuk őket az adott helye csukáinak megfogására. A wobblerek színe a természetestől a fényesen csillogón át a sügér mintázatútól az egészen rikító sárgáig változhat.
Lehet, hogy ez túlságosan tág kör, de hát a csukák már csak ilyenek. Mohóságuk és agresszivitásuk sokszor hihetetlen óvatossággal párosul.
A megfelelően érzékeny, de mégis gerinces bottal történő horgászatkor érdemes kipróbálni egy új kétszínű zsinórt, amin a fekete és jól látható sárga szín váltja egymást.
Ez a japán Formax Spin pergető zsinór ami kimondott pergetésre lett kifejlesztve és nyugodtan mondhatom számomra kitűnően vizsgázott a csukákra történő wobbleres pergetés közben és a zsinór váltakozása vontatás közben segített a megfelelő ütem és sebességre való odafigyelésben. Természetesen ne feledkezzünk meg a drót vagy köthető előkékről sem!
A wobblerekkel való pergetés csukára egy élmény dús és meglepetésekben és új tapasztalatok megszerzésében bővelkedő lehetőség, bárki számára!